Báthori Csaba

*Káprázat*

Sötét itt minden ablak. Mégis lángban

áll a ház, s épp a tűzvész közepében

két jeges csillag. Szűk tejútra értem:

vízszint ringó gyümölcs fokozza lázam,

pillangó motoz a bordakosárban,

lágy selyemágyon két szem büszke málna,

pihés őszi pár gyűrődik a számra

s mindjárt egy bolyhos sast gyötör az állam.

Két ujjam párnájával kell keresni

egy hajszálat a nyakszirten, vagy délen

tolla alá fújni, hol a szemérem

szorongva nyílik és lüktet a katlan

s rövid gerincem rágja az a holmi.

Minden szép nő világít s láthatatlan.